PRIJEDLOG

Temeljem članka 90. Zakona o gradnji („Narodne novine“ broj 155/25) i članka 24. Statuta Općine Malinska-Dubašnica („Službene novine Primorsko-goranske županije“ broj 7/21, 39/24, 37/26), Općinsko vijeće Općine Malinska-Dubašnica, po prethodno pribavljenom mišljenju Turističke zajednice Općine Malinska-Dubašnica, na sjednici održanoj xy. godine, donosi 
ODLUKU
o privremenoj zabrani izvođenja radova u 2027. godini
I. UVODNE ODREDBE
Članak 1.
Ovom Odlukom određuje se privremena zabrana izvođenja radova na području Općine Malinska-Dubašnica, vrste građevina, odnosno radova na koje se zabrana odnosi, područja zabrane, razdoblje kalendarske godine i vrijeme u kojemu se ne mogu izvoditi radovi, iznimke u kojima se zabrana ne primjenjuje te nadzor nad provođenjem.
II. VRSTE GRAĐEVINSKIH RADOVA ČIJE SE IZVOĐENJE PRIVREMENO ZABRANJUJE
Članak 2.
Privremeno se zabranjuje izvođenje svih zemljanih radova i radova na izgradnji konstrukcije svih vrsta građevina na području Općine Malinska-Dubašnica.
III. VRIJEME, RAZDOBLJA I PODRUČJA PRIVREMENE ZABRANE
Članak 3.
Na cijelom administrativnom području Općine Malinska-Dubašnica u 2027. godini privremeno se zabranjuje izvođenje radova iz članka 2. ove Odluke u razdoblju od 3.07.2027. do 31.08.2027., u vremenu od 00:00 do 24:00 sata.
IV. IZUZECI OD PRIVREMENE ZABRANE IZVOĐENJA RADOVA
Članak 4.
Odredbe članka 3. ove Odluke ne odnose se na:
· Građevine, odnosno radove za čije je građenje, odnosno izvođenje utvrđen interes Republike Hrvatske.
· Uklanjanje građevina na temelju rješenja građevinske inspekcije ili odluke drugog tijela državne vlasti.
· Građenje građevina, odnosno izvođenje radova u godini u kojoj je ova Odluka stupila na snagu,.
· Građenje građevina javne i društvene namjene (škole, vrtići, zdravstvene, sportske i kulturne ustanove i sl.) kojima je investitor, suinvestitor ili osnivač Općina Malinska-Dubašnica, Primorsko-goranska županija, Republika Hrvatska ili javne ustanove i trgovačka društva u njihovom vlasništvu.
· Radove na građevinskim projektima koji se sufinanciraju iz proračuna Europske unije ili sredstava nacionalnih fondova/ministarstava, a čiji bi prekid izvođenja uzrokovao gubitak bespovratnih sredstava ili kršenje ugovornih rokova preuzetih prema provedbenim tijelima.
· Radove na građevinama na grobljima te na građevinama komunalne infrastrukture (prometnice, javna odvodnja i vodoopskrba, elektroenergetska mreža, javna rasvjeta i elektronička komunikacijska mreža).
· Radove u izdvojenim građevinskim područjima izvan naselja - gospodarske namjene (poslovne, proizvodne i radne zone) te na poljoprivrednom zemljištu, pod uvjetom da se mjesto izvođenja radova nalazi na udaljenosti većoj od 300 metara od najbliže granice građevinskog područja naselja, utvrđene Prostornim planom uređenja Općine Malinska-Dubašnica.
· Radove koje kao hitne intervencije izvode trgovačka društva u vlasništvu Općine Malinska-Dubašnica ili drugi ovlašteni distributeri i koncesionari u okviru svoje djelatnosti (sanacija kvarova na instalacijama, puknuća cijevi, kvarovi na mreži, hitno održavanje čistoće i javnih površina).
· Nužne građevinske radove na popravcima građevina i otklanjanju oštećenja nastalih uslijed prirodnih nepogoda, više sile ili nesreća, kada zbog nastalog oštećenja postoji neposredna opasnost po život i zdravlje ljudi, imovinu veće vrijednosti ili stabilnost samih građevina.
Radovi iz točke 9. ovog članka izvode se samo uz prethodnu suglasnost Općinskog načelnika.
IV. NADZOR NAD PROVEDBOM ODLUKE
Članak 5.
Nadzor nad provedbom ove Odluke, sukladno ovlastima provode komunalni redar Općine Malinska-Dubašnica te građevinski inspektor.
V. ZAVRŠNE ODREDBE
Članak 6.
Ova Odluka stupa na snagu osmog dana od dana objave u „Službenim novinama Primorsko-goranske županije”.

